


PARLAMENTUL ROMÂNIEI

CAMERA DEPUTAŢIL0R
	COMISIA PENTRU ADMINISTRAŢIE PUBLICĂ ŞI AMENAJAREA TERITORIULUI

4c-6/170/2016


	
	COMISIA PENTRU INDUSTRII ȘI SERVICII

4c-3/158/2016


	
	COMISIA JURIDICĂ, DE DISCIPLINĂ ȘI IMUNITĂȚI 

        Plx. 152/2016
4c-11/515/2016


RAPORT COMUN 

asupra propunerii legislative pentru completarea Ordonanţei de urgenţă nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii 

În conformitate cu prevederile art.95 din Regulamentul Camerei Deputaţilor, republicat, cu modificările și completările ulterioare, Comisia pentru administraţie publică şi amenajarea teritoriului, Comisia pentru industrii și servicii și Comisia juridică, de disciplină și imunități au fost sesizate, pentru dezbatere în fond, cu propunerea legislativă pentru completarea Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, transmisă prin adresa cu nr. Plx.152 din 11 aprilie 2016, înregistrată în cadrul comisiilor cu nr. 4c-6/170/2016, nr. 4c-3/158/2016, respectiv 4c-11/515/2016.
Senatul, în calitate de primă Cameră sesizată, a respins propunerea legislativă, cu respectarea prevederilor articolului 76 alineatul (2) din Constituţia României, republicată, în şedinţa din 4 aprilie 2016.
Camera Deputaţilor este Cameră decizională, potrivit dispozițiilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

La întocmirea prezentului raport comun, comisiile au avut în vedere avizul favorabil  al Consiliului Legislativ (nr.1373/29.12.2015) și avizul negativ al Comisiei pentru politică economică, reformă și privatizare (4c-1/106/22.06.2016). Guvernul nu susține adoptarea propunerii legislative.
Propunerea legislativă are ca obiect de reglementare completarea Ordonanţei de urgenţă a Guvernului nr.34/2006, intervenţia legislativă vizând definirea expresiei „contract de achiziţie publică care are ca obiect produse sau servicii cu caracter complex”. 
Potrivit prevederilor art.61 și art.63 din Regulamentul Camerei Deputaţilor, republicat, cu modificările și completările ulterioare, comisiile au dezbătut propunerea legislativă în şedinţe separate.
Comisia pentru administrație publică și amenajarea teritoriului a examinat inițiativa în ședința din 22 iunie 2016. La lucrările Comisiei au fost prezenți 18 deputaţi, din totalul de 21 de membri.

Comisia pentru industrii și servicii a examinat inițiativa în ședința din 10 mai 2016. La lucrările Comisiei şi-au înregistrat prezenţa un număr de 17 deputaţi, din totalul de 18  membri.

Comisia juridică, de disciplină și imunități a examinat propunerea legislativă în ședința din data de 27 iunie 2016. La lucrările comisiei, deputații au fost prezenți conform listei de prezență. 

La dezbateri a participat în calitate de invitat, în conformitate cu prevederile art.55 din Regulamentul Camerei Deputaţilor, domnul Sorin Căpitanu - director în cadrul Agenției Naționale pentru Achiziții Publice.
În urma dezbaterilor și a opiniilor exprimate, membrii celor trei comisii sesizate în fond au hotărât, cu unanimitate de voturi, respingerea propunerii legislative pentru completarea Ordonanţei de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, întrucât Ordonanța de urgență a Guvernului nr. 34/2006 a fost abrogată prin pachetul legislativ privind achizițiile publice, adoptat de plenul Camerei Deputaților la data de 10 mai 2016, pachet legislativ care a transpus în legislația internă dispozițiile Directivei 2014/24/UE a Parlamentului European şi a Consiliului din 26 februarie 2014 privind achiziţiile publice. 
Din acest considerent, actuala propunere legislativă a rămas fără obiect.  


În raport cu obiectul şi conţinutul său, propunerea legislativă face parte din categoria legilor ordinare.

